KOMISIJAS ĪSTENOŠANAS LĒMUMS

(2011. gada 13. jūlijs),

ar ko pieņem dalībvalstu ziņošanas pamatnostādnes, ko tās veic saskaņā ar Eiropas Parlamenta un Padomes Direktīvu 2010/40/ES

(izziņots ar dokumenta numuru C(2011) 4947)

(2011/453/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2010. gada 7. jūlija Direktīvu 2010/40/ES par pamatu inteliģento transporta sistēmu ieviešanai autotransporta jomā un saskarnēm ar citiem transporta veidiem (1) un jo īpaši tās 15. panta 2. punktu,

tā kā:

Direktīvas 2010/40/ES 17. panta 2. punktā paredzēts, ka līdz 2012. gada 27. augustam dalībvalstis informē Komisiju par saviem turpmāko piecu gadu rīcības plāniem saistībā ar ITS.

Šajā lēmumā paredzētie pasākumi ir saskaņā ar atzinumu, ko sniegusi Eiropas ITS komiteja, kura izveidota atbilstoši Direktīvas 2010/40/EK 15. panta 1. punktam,

IR PIEŅĒMUSI ŠO LĒMUMU.

1. pants

Ar šo ir pieņemtas pamatnostādnes attiecībā uz dalībvalstu ziņojumiem, kā norādīts pielikumā.

2. pants

Šis lēmums ir adresēts dalībvalstīm.

(1) OV L 207, 6.8.2010., 1. lpp.

PIELIKUMS

PAMATNOSTĀDNES ATTIECĪBĀ UZ DALĪBVALSTU ZIŅOJUMIEM SASKAŅĀ AR DIREKTĪVU 2010/40/ES

1. Sākotnējais ziņojums

Ziņojumā, kas minēts Direktīvas 2010/40/ES 17. panta 1. punktā (turpmāk – “sākotnējais ziņojums”), jāuzrāda valsts pasākumu un projektu prioritāro jomu, kas minētas Direktīvas 2010/40/ES 2. pantā un I pielikumā, pašreizējais stāvoklis.

Sākotnējā ziņojumā būtu jāiekļauj ievads, kurā sniedz vispārēju valsts pasākumu un projektu pārskatu un kontaktinformāciju attiecīgajā dalībvalstī, t. i., organizācijas nosaukumu, organizācijas veidu (ministrija/valsts iestāde/līgumslēdzējs/citi), kontaktpersonas vārdu, elektroniskā pasta adresi, tālruņa numuru utt.

Sākotnējā ziņojumā būtu arī jāiekļauj valsts pasākumu un projektu apraksts par katru prioritāro jomu un, vajadzības gadījumā un ja dalībvalsts to uzskata par būtisku, attiecīgo iniciatīvu apraksts, to mērķi, ilgums, atskaites punkti, resursi, galvenā ieinteresētā persona (personas) un statuss.

Ja iespējams, jāsniedz dati, lai panāktu labāku progresu un nākotnē atvieglinātu iespējamo salīdzinošo novērtēšanu.

2. Informācija par valsts ITS darbībām

Direktīvas 2010/40/ES 17. panta 2. punktā paredzētā informācija par turpmāko piecu gadu rīcības plāniem saistībā ar valsts ITS sastāv no vispārēja ziņojuma par rīcības plāniem nākamajos piecos gados saistībā ar ITS ieviešanu dalībvalstī. Šajā ziņojumā būtu jāiekļauj attiecīgā informācija vismaz par šādiem jautājumiem:

a) valsts pieejas un/vai stratēģijas ITS izstrādē un ieviešanā apraksts, tostarp norādot galvenos mērķus;

b) tā tehniskā un tiesiskā regulējuma apraksts, ko piemēro ITS izstrādē un ieviešanā;

c) ITS ieviešanas darbību apraksts;

d) valsts prioritāro darbības jomu un ar tām saistīto pasākumu apraksts, tostarp norādot, kā tie ir saistīti ar prioritārajām jomām, kas noteiktas Direktīvas 2010/40/ES 2. pantā;

e) pašreizējo un plānoto pasākumu īstenošana, kas aptver: — instrumentus, — resursus, — konsultācijas un darbojošās iesaistītās personas, — atskaites punktus, — uzraudzību.

3. Progresa ziņojumi

Ziņojumos, kuri jāiesniedz saskaņā ar Direktīvas 2010/40/ES 17. panta 3. punktu (turpmāk – “progresa ziņojumi”), būtu jāievēro tāda pati struktūra kā sākotnējā ziņojumā un jāizceļ progress, kas panākts kopš iepriekšējā ziņojuma.